นักธุรกิจกลัวการเมืองป่วนเศรษฐกิจช้ำ
ธนาคารจับตาการเมืองใกล้ชิด หวั่นกระทบการลงทุนภาคธุรกิจ ซ้ำเติมวิกฤตยุโรปถ่วงฟื้นตัวน้ำท่วม
5 มิ.ย. 2555

ธนาคารจับตาการเมืองใกล้ชิด หวั่นกระทบการลงทุนภาคธุรกิจ ซ้ำเติมวิกฤตยุโรปถ่วงฟื้นตัวน้ำท่วม 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า ขณะนี้ธนาคารอยู่ระหว่างติดตามสถานการณ์ทางการเมืองที่กลับมาตึงเครียดและมีความเสี่ยงจะเกิดความรุนแรงขึ้นอีกครั้งอย่างใกล้ชิด เพื่อประเมินว่าจะต้องปรับแผนธุรกิจในปีนี้หรือไม่ เพราะเสถียรภาพทางการเมืองจะส่งผลต่อความเชื่อมั่นของนักลงทุนโดยตรง 
“ความเสี่ยงจากภายนอก เช่นวิกฤตในยุโรปก็ยังต้องจับตาดู แต่ตอนนี้เรามองว่าความเสี่ยงภายในประเทศ อย่างปัจจัยการเมืองจะมีน้ำหนักมากกว่า เพราะเป็นเรื่องใกล้ตัว หากเกิดความรุนแรงขึ้นก็จะทำให้เศรษฐกิจชะงัก มีผลต่อการตัดสินใจลงทุนของธุรกิจขนาดใหญ่ได้เช่นกัน” นายวศิน กล่าว
ทั้งนี้ ในช่วงไตรมาสแรกที่ผ่านมา สินเชื่อธุรกิจขนาดใหญ่ของธนาคารเติบโตได้เพียง 12% จากกระทบของนโยบายประกันราคาและจำนำสินค้าเกษตรของรัฐบาล ทำให้มีลูกค้าบางส่วนคืนสินเชื่อเข้ามาบ้าง ประกอบกับการฟื้นตัวจากอุทกภัยที่ยังไม่เต็มที่ 
อย่างไรก็ตาม หากไม่เกิดเหตุรุนแรงขึ้นเชื่อว่าสินเชื่อในปีนี้จะยังเติบโตได้ตามเป้า เนื่องจากการฟื้นตัวของภาคธุรกิจในช่วง 45 เดือนที่ผ่านมาเป็นไปด้วยดี ธนาคารเองก็ยังมีดีลอยู่ในท่อมูลค่าอีกหลายแสนล้านบาท แต่หากเกิดความรุนแรงขึ้นคงต้องทบทวนแผนธุรกิจอีกครั้ง 
นายแมทธิว ล็อบเนอร์ ประธานเจ้าหน้าที่บริหาร ธนาคารเอชเอสบีซี ประเทศไทย ยอมรับว่า สถานการณ์ทางการเมืองในขณะนี้ถือเป็นความเสี่ยงต่อเศรษฐกิจไทย ภายหลังการฟื้นตัวจากปัญหาอุทกภัยอย่างไรก็ตาม ธนาคารยังมองทิศทางเศรษฐกิจไทยและโอกาสทางธุรกิจในปีนี้เป็นเชิงบวก โดยคาดว่าจะเติบโตได้ไม่ต่ำกว่า 5.5% แต่ยังคงต้องจับตาดูปัจจัยทางการเมืองอย่างใกล้ชิด